|  |  |
| --- | --- |
| Kunnskapsdepartementet |  |
|   |  |
| Postboks 8119 Dep |  |
| 00332Oslo |  |
|  | Vår fil:  |
|  | Vårt Arkiv:  |
|  | Saksbehandler: Andreas Habberstad |

 Oslo 8. september 2021

**Meld.St. 4 (2018 – 2019) Langtidsplan for forskning og høyere utdanning 2019-2028**

**Innledning**

Funksjonshemmedes Fellesorganisasjon (FFO) viser til overstående høringsforslag, og vil her gi noen merknader til forslagene. I tillegg til disse, støtter FFO innspillene til langtidsplanen fra HelseOmsorg21-rådet hvor vi er representert. Vi ønsker å understreke innspillet derfra om helse som eget område i planen.

**Økt mangfold**

FFO deler regjeringenes ambisjoner om et inkluderende arbeidsliv og at alle som ønsker det skal ha tilgang til utdanning av høy kvalitet. For å få dette til må det settes et større søkelys på mennesker med nedsatt funksjonsevne. Når mennesker med nedsatt funksjonsevne overhodet ikke omtales i avsnittet om øket mangfold forstår ikke FFO hvordan regjeringen skal klare å nå sine ambisjoner om et inkluderende arbeidsliv. FFO er skuffet over at mangfold nok en gang snevres inn til kun å handle om kjønn og etnisitet. Vi vet at utdanning og kvalifisering er helt sentrale faktorer for å komme i jobb. Hvor er ambisjonen om å tilrettelegge utdanning for mennesker med nedsatt funksjonsevne?

**Tilgjengelige universitets- og høyskolebygg**

Den manglende satsingen på mangfold gjenspeiler seg også i kapittelet om universitets- og høyskolebygg. Her er det ingen omtale av at bygningsmassen må være tilgjengelig for mennesker med nedsatt funksjonsevne.  Universell utforming av bygninger er avgjørende for å nå ambisjonen om likestilling og deltakelse for alle, og FFO reagerer på at dette ikke omtales, eller er en del av regjeringens ambisjon. Et eksempel på at dette må få et større fokus er NTNUs nye prestisjeprosjekt i Trondheim hvor en rekke av FFOs organisasjoner har reagert på manglende universell utforming.

**Tillit til forskning**

For å sikre høy tillit til forskningsbasert kunnskap i befolkningen er det viktig med god brukermedvirkning i forskning. FFO arbeider for at brukerne skal tas involveres og tas med i alle fasene av et forskningsprosjekt. I dag involveres brukerne i for liten grad i utforming av forskningsspørsmål. Det er også godt dokumentert at forskningen ikke nødvendigvis gir svar på de spørsmålene brukerne selv er opptatt av.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder generalsekretær